আমেরিকার বিমানে ফেরত ১০৪ ভারতীয়, কী বক্তব্য বিদেশমন্ত্রকের?

ওয়েব ডেস্ক: আমেরিকা (US) থেকে বেআইনি অভিবাসী তাড়ানোর প্রতিশ্রুতি দিয়েছিলেন ডোনাল্ড ট্রাম্প (Donald Trump)। ক্ষমতায় এসেই বিভিন্ন দেশে অবৈধ অভিবাসীদের ফেরত পাঠানো শুরু আমেরিকার। সেখান থেকে ১০৪ জন বেআইনি অভিবাসী ভারতীয়কে (Indians) বুধবার ফেরত পাঠিয়েছে ওয়াশিংটন। আমেরিকার বিমান তাঁদের অমৃতসরে নামিয়ে দেয়। সেই বিষয়ে কেন্দ্রীয় সরকার কী বক্তব্য পেশ করছে তা জানতে চায় সবাই। আজ, বৃহস্পতিবার প্রধানমন্ত্রী নরেন্দ্র মোদির (Narendra Modi) সঙ্গে এই বিষয়ে বৈঠক করেন বিদেশমন্ত্রী এস জয়শঙ্কর। এদিন সংসদের দুই কক্ষতেই বিরোধীরা এই বিষয়ে আলোচনা চান। হট্টগোলের জেরে অধিবেশন মুলতুবি করে দেওয়া হয়।

যখন ওই ভারতীয়দের নিয়ে আমেরিকার বিমান ফেরে তখন কেমন ছিল পরিবেশ পরিস্থিতি? সকাল থেকে জোর তৎপরতা। সবার নজর অমৃতসরের শ্রী রামদাসজি বিমানবন্দরের দিকে। সংবাদমাধ্যমের ক্যামেরার ছুটোছুটি। ট্রাম্প প্রশাসনের সি সেভেনটিন সামরিক বিমানে নামছেন তাঁরা। আন্তর্জাতিক বিমানবন্দরগামী সব রাস্তায় কড়া নিরাপত্তার ব্যবস্থা। বিশাল সংখ্যক পঞ্জাব পুলিশ ও সিআইএসএফ জওয়ান মোতায়েন। ওই ভারতীয়রা দেশের মাটিতে নামলেন। তবে বিদেশ থেকে ঘরে ফেরার আনন্দে নয়। অপমানিত হয়ে। বিমানবন্দরের আশেপাশে দেখা যায়নি তাঁদের পরিবারের কোনও সদস্যকে। অভিযোগ, পুলিশ পরিবারগুলির গতিবিধি নিয়ন্ত্রণ করেছে। ওই বাসিন্দাদের মধ্যে, ৩৩ জন হরিয়ানা ও গুজরাতের বাসিন্দা। ৩০ জন পঞ্জাবের। মহারাষ্ট্র ও উত্তরপ্রদেশের তিন জন করে বাসিন্দা রয়েছেন। চণ্ডীগঢ়ের দুজন বাসিন্দা। তাঁদের মধ্যে ১৯ জন মহিলা ও ১৩ জন নাবালক-নাবালিকা।

আরও পড়ুন: ছাত্রীকে ধর্ষণের অভিযোগ স্কুলের শিক্ষকদের বিরুদ্ধে!

তবে বিমাবন্দরে নামার পর বিভিন্ন তদন্তকারী সংস্থা তাঁদের জিজ্ঞাসাবাদ করেছে। তার মধ্যে পঞ্জাব পুলিশ ছাড়াও অন্যান্য তদন্তকারী সংস্থাও রয়েছে। প্রধানমন্ত্রী নরেন্দ্র মোদির ১৩ ফেব্রুয়ারি আমেরিকা সফরের আগে ভারতীয়দের এই প্রত্যর্পণ। এখন দেখার এই বিষয়ে বিদেশমন্ত্রকের ভাষ্য কী হয়।